তাঁর ফুটবল বোধ নিয়ে ২৪ ঘণ্টা আগেই প্রশ্ন তুলেছিলেন ফুটবল সম্রাট পেলে। তার কিছুক্ষণের মধ্যেই খেতাফের বিরুদ্ধে গোল করে যেন জবাব দিলেন নেমার দ্য সিলভা স্যান্টোস জুনিয়র। শুধু তাই নয়, বার্সেলোনার আক্রমণে নেতৃত্ব দিয়ে সতীর্থদের প্রশংসাও আদায় করে নিয়েছেন ব্রাজিলীয় তারকা। পয়েন্ট তালিকায় শীর্ষে থাকা রিয়াল মাদ্রিদকে ধরে ফেলার দিনেও অবশ্য বিতর্ক এড়াতে পারলেন না বার্সা ফুটবলাররা। তাঁদের বিরুদ্ধে ‘হ্যালোউইন’ মুখোশ পরে বিপক্ষ ফুটবলারের সাংবাদিক বৈঠকে বিঘ্ন ঘটানোর অভিযোগ উঠেছে।

সতীর্থের প্রশংসা পেলেন নেমার।—এএফপি
লিওনেল মেসির অনুপস্থিতিতে ফের নেমার ও লুইস সুয়ারেজের গোলে সহজ জয় পেল বার্সেলোনা। অবশ্য গোল পার্থক্যে তারা লিগে দ্বিতীয় স্থানেই থেকে গেল। এক মাস আগে লিগামেন্টের চোটে মেসি ছিটকে যাওয়ার পর বার্সার হয়ে লিগে ১৪টি গোল করেছে নেমার-সুয়ারেজ জুটি। কেরিয়ারের ৩০০তম গোল করে উরুগুয়ের তারকা ফুটবলার বলেছেন, ‘‘গোটা ম্যাচে আমাদেরই আধিপত্য ছিল। বিপক্ষের চারজনকে কাটিয়ে আক্রমণ করা আমার পক্ষে সম্ভব নয়। সেই দায়িত্ব নেমার-ই পালন করে।’’ আপনাদের জুটি তো মেসির অভাব ঢেকে দিচ্ছে। সুয়ারেজের স্পষ্ট জবাব, ‘‘মেসির অভাব কেউ ঢাকতে পারে না। কারণ, ও বিশ্বের সেরা ফুটবলার।’’
বিপক্ষের মাঠে সহজে জিতে বার্সা ফুটবলাররা বোধহয় একটু বেশিই উচ্ছ্বসিত হয়ে পড়েছিলেন। ম্যাচ শেষে তাঁরা ‘হ্যালোউইন’ মুখোশ পরে উৎসব শুরু করে দেন। সেই ছবি সোশ্যাল মিডিয়ায় পোস্ট করেছেন ইভান রাকিতিচ। কয়েকজন ঢুকে পড়েন খেতাফের ফুটবলার ভিক্টর রদরিগেজের সাংবাদিক বৈঠকে। খেতাফের মিডফিল্ডার মেহদি লাসেন পরে বলেছেন, ‘‘অত্যন্ত নিম্নরুচির পরিচয়। ক্যাম্প ন্যু-তে জিতলে আমরা অন্তত এমন আচরণ করব না।’’